În urmă cu 10 ani am primit un telefon de la o femeie din Texas,
Stacey Baker,
îmi văzuse câteva fotografii la o expoziţie de artă
şi se întreba dacă poate să-mi comande un portret cu părinţii ei.
Încă nu o întâlnisem pe Stacey și credeam
că era un industrialist bogat și că am dat lovitura,
dar am aflat mai târziu
că luase un împrumut ca să facă asta.
Am făcut fotografia cu părinţii ei,
dar de fapt eram mai entuziasmat să o fotografiez pe Stacey.
Poza pe care am făcut-o în acea zi
a devenit unul dintre cele mai cunoscute portrete ale mele.
Când am făcut această fotografie, Stacey lucra ca avocat
pentru statul Texas.
După puțin timp, a demisionat pentru a studia fotografie în Maine,
și în timp ce era acolo, l-a întâlnit
pe directorul de fotografie al revistei New York Times
și i s-a oferit o slujbă.
De-a lungul timpului, eu și Alec am făcut
câteva proiecte pentru revistă împreună
și am devenit prieteni.
Acum câteva luni, am început să vorbesc cu Alec despre ceva ce mă fascina:
întotdeauna m-a obsedat modul în care se întâlnesc cuplurile.
L-am întrebat pe Alec cum a întâlnit-o pe soţia sa, Rachel,
şi mi-a povestit despre un joc de fotbal la liceu,
pe când ea avea 16 ani și el 15,
iar el i-a cerut să iasă în oraș.
Îi plăcea părul ei mov.
Ea a acceptat și asta a fost.
Apoi l-am întrebat pe Alec dacă ar fi interesat să facă un proiect fotografic
care să exploreze această întrebare.
AS: Eram interesat de întrebare, dar eram mult mai interesat
de motivația lui Stacey de a întreba,
mai ales că nu știam ca Stacey să aibă vreun prieten.
Deci ca parte din proiect, m-am gândit că ar fi interesant
dacă ea s-ar întâlni cu cineva.
Ideea mea a fost să o trimit pe Stacey la speed dating
în Las Vegas de Sfântul Valentin.
(Râsete) (Aplauze) (Muzică)
SB: Am ajuns la ceea ce s-a anunțat a fi cel mai mare eveniment de speed dating.
Am avut 19 întâlniri
și fiecare a durat 3 minute.
Participanților li s-a dat o listă cu întrebări pentru a sparge gheața,
întrebări ca „dacă ai putea fi orice fel de animal, ce ai fi?”
Lucruri de genul ăsta.
Prima mea întâlnire a fost cu Colin.
Este din Anglia,
și s-a însurat cu o femeie întâlnită după ce a dat anunț pentru un Capricorn.
Eu și Alec l-am văzut la sfârșitul serii
și ne-a spus că sărutase o femeie la coadă la unul din standuri.
Zack și Chris au venit împreună la date-a-thon.
Acesta e Carl.
L-am întrebat: „Care este primul lucru pe care îl observi la o femeie?”
A răspuns: „Sânii.”
(Râsete)
Matthew este atras de femeile cu gambe musculoase.
Am vorbit despre alergare. El face triathlon, eu alerg semimaraton.
Lui Alec îi plăceau ochii lui; m-a-ntrebat dacă eram atrasă de el, dar nu eram
și cred că nici el nu se simțea atras de mine.
Austin și Mike au venit împreună.
Mike mi-a pus o întrebare ipotetică.
A spus: „Ești într-un lift și întârzii la o întâlnire.
Cineva se grăbește către lift.
Ții ușa deschisă pentru el/ea?"
Am răspuns că nu.
(Râsete)
Cliff a spus că primul lucru pe care-l observă la o femeie sunt dinții ei,
și ne-am complimentat reciproc dinţii.
Deoarece doarme cu gura deschisă,
a zis că trebuie să folosească ața dentară mai mult pentru a evita infecţia gingivală
și l-am întrebat cât de des o foloseşte,
iar el a răspuns: „o dată la două zile”.
(Râsete)
Pentru una care foloseşte ața dentară de 2 ori pe zi,
nu eram sigură că asta-nsemna să o folosești mai des,
dar nu cred că am spus-o cu voce tare.
Bill este un auditor
şi în cele trei minute am vorbit numai despre revizie contabilă. (Râsete)
Primul lucru pe care Spencer îl observă la o femeie este tenul ei.
Crede că multe femei folosesc prea mult machiaj
şi că ar trebui să-l folosească doar pentru a-şi accentua trăsăturile.
I-am spus că nu port deloc machiaj
şi părea să creadă că e un lucru bun.
Craig mi-a spus că nu crede că eram dispusă să fiu vulnerabilă.
A fost frustrat când nu mi-am amintit cel mai jenant moment al meu.
Credea că mint, dar nu minţeam.
Mă gândeam că nu-i plac deloc, dar la sfârşitul serii,
s-a întors la mine şi mi-a dat o cutie cu ciocolată.
A fost foarte dificil să vorbesc cu William.
Cred că era beat.
(Râsete)
Actorul Chris McKenna era MC-ul evenimentului.
A jucat în „Tânăr și neliniștit”.
Nu m-am dus la o întâlnire cu el.
Alec a spus că a văzut câteva femei dându-i numărul lor.
Inutil să spun că nu m-am îndrăgostit.
Nu am simţit nicio legătură specială cu bărbaţii cu care m-am întâlnit
şi nu cred că ei au simţit vreo conexiune specială cu mine.
AS: Cel mai frumos lucru pentru mine --
(Râsete) - ca fotograf este calitatea vulnerabilităţii.
Exteriorul fizic arată o crăpătură în care poţi arunca o privire
la un interior mai fragil.
La acest eveniment date-a-thon, am văzut multe exemple de acest tip,
dar uitându-mă la cei cu care s-a-ntâlnit Stacey şi vorbindu-i despre ei,
am realizat cât de diferită este iubirea fotografică de cea reală.
Ce este dragostea adevărată? Cum funcţionează?
Pentru a lucra la această întrebare și pentru a înţelege
cum cineva trece de la o simplă întâlnire la a avea o viață împreună,
eu şi Stacey am mers la Sun City Summerlin,
care este cea mai mare comunitate de pensionari din Las Vegas.
Contactul nostru era George, care conduce clubul de fotografie acolo.
A aranjat să ne întâlnim cu alte cupluri în studioul lor improvizat de fotografie.
SB: După 45 de ani de căsătorie, soţul Anastasiei a murit acum doi ani,
deci am întrebat-o dacă avea o poză veche de la nuntă.
Și-a întâlnit soțul când avea 15 ani şi era chelneriţă
la un mic local pentru barbecue din Michigan.
El avea 30 de ani.
Ea a minţit în legătură cu vârsta ei.
El a fost prima persoană cu care a ieşit.
Dean a fost numit fotograful anului în Las Vegas doi ani consecutivi
şi asta a atras atenţia lui Alec,
ca şi faptul că și-a întâlnit soţia, Judy,
la aceeași vârstă la care Alec a întâlnit-o pe Rachel.
Dean a recunoscut că-i place să se uite la femei frumoase,
dar nu a pus niciodată la îndoială decizia lui de a se căsători cu Judy.
AS: George a întâlnit-o pe Josephine la un dans local.
El avea 18 ani şi ea 15.
Ca multe cupluri pe care le-am întâlnit, nu erau deosebit de filozofici
despre alegerile lor anterioare.
George a spus ceva ce m-a impresionat.
A spus: „Când ai acel sentiment, te lași în seama lui.”
Bob și Trudy s-au cunoscut la o întâlnire pe nevăzute, când încă erau la liceu.
Au spus că nu erau prea atraşi unul de altul
când s-au întâlnit prima oară.
Cu toate acestea, s-au căsătorit după puţin timp.
SB: Povestea la care am ţinut cel mai mult
a fost cea a lui George, preşedintele clubului de fotografie, şi a soţiei, Mary.
Aceasta era a doua căsătorie a lui George şi Mary.
S-au întâlnit la un club country-western, în Louisville, Kentucky, numit Sahara.
El era acolo singur, bând, iar ea era cu niște prieteni.
La începutul întâlnirilor, el avea 9.000 de dolari datorie la IRS
şi ea s-a oferit să-l ajute să scape de datorie.
În anul următor, el și-a dat salariile lui Mary,
iar ea l-a scos din datorii.
George era de fapt alcoolic când s-au căsătorit şi Mary ştia.
La un moment dat în căsnicia lor, el a spus
că obișnuia să bea 54 de beri pe zi.
Altă dată, când era beat, a ameninţat că o ucide pe Mary
şi pe cei doi copii ai ei,
dar au scăpat şi o echipă SWAT a fost chemată la casa lor.
În mod uimitor, Mary l-a primit înapoi
şi în cele din urmă, lucrurile s-au îmbunătăţit.
George s-a implicat în Alcoolicii Anonimi
şi nu mai bea de 36 de ani.
(Muzică)
La sfârşitul zilei, după ce am plecat din Sun City,
i-am spus lui Alec că nu credeam
că poveştile despre cum s-au întâlnit aceste cupluri erau atât de interesante.
Lucrul cel mai interesant era
cum au reuşit să rămână împreună.
AS: Toţi au avut această frumoasă calitate de a rezista,
dar asta era adevărat şi pentru cei singuri.
Lumea este grea, iar cei care erau singuri
încercau să se conecteze cu alte persoane,
şi cuplurile erau încă împreună
după toate aceste decenii.
Poza mea preferată după această excursie este cu Joe şi Roseanne.
Pe când i-am cunoscut pe Joe şi Roseanne,
ne obişnuisem să întrebăm cuplurile dacă aveau o poză veche de la nuntă.
În cazul lor, au scos simultan din portofel
aceeaşi fotografie.
Ce este mai frumos, m-am gândit,
imaginea acestui cuplu tânăr care tocmai s-au îndrăgostit
sau ideea acestor două persoane care păstrează poza asta de decenii?
Mulţumesc.
(Aplauze)